- Vi blev dybt chokerede. Sådan lyder meldingen fra Spar Nords administrerende direktør, Lasse Nyby, efter det tidligere i dag kom frem, at den tidligere kommunikationsdirektør Ole Madsen har svindlet banken for 20 millioner kroner over en periode på 15 år. - Der var tale om en ledende medarbejder i en betroet stilling, som vi har haft ubetinget tillid til, og som har misbrugt den tillid på det skammeligste, siger Lasse Nyby. Han og den øvrige ledelse havde ingen mistanke til, at Ole Madsen svindlede banken - og han fortæller, at der var tale om en tilsyneladende velfungerende medarbejder. Ifølge Lasse Nyby kunne det ske, uden at banken fattede mistanke, fordi svindlen fandt sted over en lang periode og handlede om beløb, der ikke ændrede sig markant. Derudover sad Ole Madsen i en stilling med et stort budget, hvor han fik det til at se ud som om, at de falske fakturaer bestod af ydelser, man også bruger inden for det område, han sad som direktør i. De ydelser kunne ifølge Lasse Nyby for eksempel være strategiarbejde eller analyser. - Det har været rigtig svært at opdage, og der var tale om en medarbejder, som gjorde sit job til alles fulde tilfredsstillelse, siger Lasse Nyby. Ingen konsekvenser for kunderne Da Spar Nord blev opmærksom på bedrageriet i vinteren 2021, besluttede de at tjekke op på, om deres kontrolprocedurer var gode nok. - Vi har sammen med vores revision aftalt et strammere kontrolsystem, så vi fremadrettet er sikre på, at sådan noget ikke sker igen, for vi skal selvfølgelig også tage ved lære af den her sag, siger Lasse Nyby. Han understreger også, at det ikke får konsekvenser for bankens kunder. - Det er heldigvis, hvis man kan sige det, bankens egne penge, der er svindlet med, så det får ingen konsekvenser udover ridser i lakken for bankens image, siger Lasse Nyby, som snart håber, sagen er ude af verden igen. - Der er ingen tvivl om, at vi helst ville have været den her sag foruden. Når det så er sagt, har vi heldigvis i forvejen en ganske høj kundetilfredshed, så jeg tror på, at denne sag er glemt igen efter en periode - og det håber jeg, den hurtigt bliver, slutter han.
Ifølge Spar Nords administrerende direktør, Lasse Nyby, havde ingen mistanke om Ole Madsens millionsvindel. Nu har banken taget konsekvensen og har strammet op på kontrolprocedurerne.